BRATISLAVA 20. februára (SITA) - Od piatka do nedele zaevidovali na slovenských cestách 575 dopravných nehôd, pri ktorých zahynulo deväť osôb, 11 sa ťažko zranilo a 42 ľahko. Materiálne škody presiahli 37 miliónov.
Každý deň zomreli na našich cestách tri osoby. Išlo o päť spolujazdcov, troch vodičov a jednu chodkyňu. Viac ako polovica všetkých nehôd sa stala v piatok - 332, najmenej v nedeľu - 72. Ako agentúru SITA informoval Vladimír Gemela z Prezídia PZ, až šesť osôb zahynulo preto, že vodič dostal šmyk, v dvoch prípadoch narazil do pred ním idúceho nákladného auta – vodiči nedodržali bezpečnú vzdialenosť, v štyroch prípadoch vozidlo zišlo z cesty. Dve osoby zahynuli pre nedanie prednosti v jazde a chodkyňu zrazilo auto.